贈泰霞真士祈雨之驗
作者：林景熙
朝代：宋

paragraphs: 火旂燄燄燒坤垠，蒺藜滿道風揚塵。
槁苗無花不作穀，老農扶杖田頭哭。
哭聲不爲填溝渠，室罄何以供官輸。
檄龍唄佛寂不應，蜥蜴那能擅權柄。
泰霞真士鞭風霆，綠章叩天天亦驚。
玄雲沛雨起膚寸，點點都是盤中飯。
須臾收歛歸無聲，翩然駕虬出山城。
我聞調元功自古，亢爲常暘伏常雨。
廟堂有道司牧良，坐看玉燭開金穰。
淮南捕蝗蝗更在，饑蛟齧人陸成海。
肥羊日日供大官，論功乃使專黄冠。
真士寸田無水旱，天機子夜交離坎。